作者:孟浩然
標題:晚春臥病寄張八
內容:南陌春將晚，北窗猶臥病。林園久不遊，草木一何盛。狹逕花障迷，閒庭竹掃淨。翠羽戲蘭苕，赬鱗動荷柄。念我平生好，江鄉遠從政。雲山阻夢思，衾枕勞歌詠。歌詠複何為，同心恨別離。世途皆自媚，流俗寡相知。賈誼才空逸，安仁鬢欲絲。遙情每東注，奔晷複西馳。常恐填溝壑，無由振羽儀。窮通若有命，欲向論中推。